Ciucanii au pierdut în fața ”câinilor” pe Arena Națională, scor 0-2, în turul barajului și au șanse reduse de a întoarce soarta acestei ”duble” la retur și astfel să promoveze pe prima scenă a fotbalului românesc.
Înainte de startul partidei Dinamo – Csikszereda, din prima manșă a barajului pentru menținere/promovare în SuperLiga, fostul ministrul al Sportului, Eduard Novak, a ținut să-i încurajeze pe elevii lui Robert Ilyes.
Cunoscut pentru faptul că face postări bilingve în mediul online, Novak a ales de această dată să folosească doar limba maghiară când a scris despre echipa de fotbal a orașului său natal.
”HAJRÁ CSÍKSZEREDA!!!”, a scris fostul ministru al Sportului din guvernele conduse de Florin Cîțu și Nicolae Ciucă. Este un simplu ”Hai Csikszereda”, folosit de Eduard Novak în postarea făcută pe Facebook.
Încurajările fostului ministru, care este singurul campion paralimpic al României, nu au fost de ajuns pentru formația ciucană, care a cedat mai clar decât o arată scorul în meciul tur cu Dinamo.
Csikszereda a fost susținută de aproximativ 100 de suporteri în partida de pe Arena Națională, însă aceștia nu au avut voie să afișeze niciun fel de însemn cu steagul Ținutului Secuiesc.
Decizia a fost luată de clubul Dinamo pentru a preveni orice posibile incidente etnice. Presa maghiară a semnalat că ciucanilor le-a fost interzis să afișeze steagul Ținutului Secuiesc și că aceștia au fost păziți de un număr important de forțe de ordine.
”Suporterii celor de la FK Csikszereda au fost verificați temeinic înainte de a intra în stadion. Banner-ul cu steagul Ținutului Secuiesc le-a fost luat. Fanii celor de la Csikszereda s-au așezat în sectorul lor.
Se află sub supravegherea sporită a forțelor de ordine și nimeni nu se poate apropia de ei. Crainicul arenei a prezentat echipa lui FK Csikszereda, iar fanii gazdelor au huiduit fiecare nume”, a scris Szekely Sport.